Bicicletes amb motor: l'última trampa del ciclisme | Fosbury\nAquest cap de setmana s’ha disputat a Zolder (Bèlgica) el campionat del món de ciclocròs, una disciplina plena de talent que aprofita els mesos d’hivernació del ciclisme de carretera per captivar l’afició. El ciclocròs obliga els esportistes a mostrar tota la seva tècnica dalt la bicicleta en una prova en què es combinen trams de velocitat, trams de descens, de pujades explosives, de fang i d’asfalt, i en què tots han de posar peu a terra i carregar la bicicleta per superar els principals obstacles del recorregut.\nMalauradament, però, les enormes victòries de l’holandesa Thalita de Jong i de Wout Van Aert han quedat en segon terme davant el primer cas confirmat per la Unió Ciclista Internacional de dopatge mecànic: un motor ubicat dins la bicicleta. Després d’anys de rumorologia, el primer motor detectat ha estat el de la jove Femke Van den Driessche, campiona d’Europa sub23 i una de les favorites per pujar al podi de la seva categoria a Zolder. La belga va ser desqualificada després que la UCI sospités, primer, i confirmés, més tard, l’existència d’un motoret dins la seva bicicleta.\nFemke Van den Driessche plorant en una entrevista posterior. Font: Youtube\nBryan Cookson, president de la UCI, ha assenyalat que el frau tecnològic era «evident i innegable» i que estan determinats a lluitar contra aquesta pràctica tramposa. De la seva banda, la jove Van den Driessche ha al·legat que la bicicleta no era seva.\nCancellara, el primer en aixecar sospites\nEl suís Fabian Cancellara va ser el primer ciclista que va generar polèmica sobre el possible ús d’un motor a la bicicleta després de les seves exhibicions a la París-Roubaix i el Tour de Flandes de 2010. Les imatges dels moments en què l’home del moment atacava i s’allunyava ràpidament dels seus rivals van ser àmpliament difoses a la xarxa:\nEl suís va dir que les acusacions eren infundades i que tot plegat era «una història ideada per idiotes». De tota manera, un document intern de la UCI ja alertava el maig de 2010 de la posisble existència de motors elèctrics petits dins els quadres de les bicicletes que podria ser utilitzat per ciclistes professionals. Més recentment, el 2014, Ryder Hesjedal va patir una caiguda a la Vuelta en què la bici va continuar rodant a terra en una posició estranya:\nAbans, durant el Tour de 2013, el líder i posterior guanyador Chris Froome també va ser acusat d’usar un motor a la bicicleta a través d’un vídeo penjat a Youtube. El vídeo va ser retirat al cap de poques hores, encara que les imatges de l’atac al Mont Ventoux estan a l’abast de tothom:\nEn qualsevol cas, el primer cas confirmat de bicicleta amb motor obligarà la UCI a revisar de forma sistemàtica les bicicletes participants en totes les competicions internacionals, també en els casos de canvi de bicicleta, una pràctica habitual en contrarellotges i en les clàssiques de les pedres.\nUn protagonista alacantí a Zolder\nPaper més que destacat per a Felipe Orts, l’especialista de la Vila Joiosa (Marina Baixa) de només 20 anys, que ha acabat 6è a la prova sub23, un resultat excel·lent i sense precedents al nostre país que li augura un futur brillant. Més enllà de la plaça final, Orts ha estat un dels grans animadors de la cursa i ha sabut refer-se de l’esforç en la darrera volta del circuit per recuperar posicions.\nThalita DeJong arribant a meta. Font: www.uci.ch\nEl desenllaç d’aquesta cursa sub23, per cert, ha estat un dels més dramàtics que es recorden en un mundial: el txec Adam Toupalik ha celebrat el triomf una volta abans del final i, després d’adonar-se de l’error i de remuntar posicions fins a recuperar la primera plaça en una autèntica exhibició, ha acabat perdent la prova a l’esprint amb el belga Eli Iserbyt.\nEn la màxima categoria masculina, Van Aert s’ha convertit en el ciclista més jove de la història (21 anys) en guanyar el campionat del món, després de remuntar i en una cursa en què el llegendari Sven Nys s’ha acomiadat de l’alta competició amb una 4a plaça meritòria just per davant del gran favorit, Matthieu Van der Poel.


“Europa té un problema i es diu estat espanyol”. Article setmanal d’en Francesc Salvador al @totsantcugat. | Sant Cugat per la Independència (SCxI)\n“Europa té un problema i es diu estat espanyol”. Article setmanal d’en Francesc Salvador al @totsantcugat.\nArticle setmanal d’en Francesc Salvador publicat al Tot Sant Cugat 1557.\nLa lluita del poble català per la plena sobirania és també la lluita per la democràcia\nEl deteriorament de la democràcia a l’estat espanyol és evident i s’accelera cada dia que passa. Si el judici contra el president Mas i les conselleres Ortega i Rigau va enterrar la separació de poders, el text de la querella contra la presidenta Forcadell i els membres de la Mesa del Parlament, en què n’exclou un per raons ideològiques, és l’inici de la persecució de les persones per la seva ideologia política, és a dir, el primer pas cap a l’estat totalitari. La Unió Europea, que és un club d’estats democràtics, té un gran problema: l’estat espanyol s’ha convertit en el nou malalt d’Europa, una anomalia entre les democràcies ben afermades. La lluita del poble català per la plena sobirania és també la lluita per la democràcia. Sense República catalana no hi haurà democràcia. A més repressió política de l’estat, hem de respondre amb més democràcia, més fermesa en els objectius, més pacifisme i més unitat, perquè la manca de llibertats afecta els ciutadans de Catalunya sense distinció.\nAquesta entrada es va publicar a Sant Cugat del Vallès a 3 Març 2017 per jlliberia.\n← Avui Benet Salellas i JM Reniu a la Casa de Cultura 19:30 per parlar de “Desconnectant” “Referèndum o referèndum”: Josep Rull a la Casa de Cultura de Sant Cugat 10 març 19:00h →


Visualització de dades, conjunts de dades i gràfics . Departament de Recerca i Universitats\nVisualització de dades, conjunts de dades i gràfics\nButlletí RECERCAT Visualització de dades, conjunts de dades i gràfics\nActualment estem immersos en l’era de la sobrecàrrega informativa i de les dades massives que es generen sobre qualsevol fenomen o activitat (salut, esport, política, educació, màrqueting, etc.). En aquest context s’ha fet imprescindible poder tractar conjunts de dades (el que en anglès s’anomena data set) per a fer-los accessible a través de les tècniques de visualització de dades.\nGràfics de visualització de dades. / TERMCAT.\nEl terme visualització de dades es refereix a les representacions visuals que ajuden a comprendre dades i conceptes i faciliten la presa de decisions. Es tracta d’una nova disciplina a cavall entre la ciència de dades, el periodisme i el disseny que ha pres protagonisme a l’hora de comunicar informació i idees complexes de manera clara i comprensible, precisa, eficient i, sobretot, visual.\nEn el diccionari en línia Terminologia de la visualització de dades del TERMCAT s’hi poden trobar les alternatives catalanes per a conceptes que en l’àmbit es coneixen i es fan servir molt en anglès. Són conceptes generals com ara anàlisi d’agrupaments (cluster analysis), descripció emergent (tooltip), enllaç i marcatge (linking and brushing) i narrativa per desplaçament (scrollytelling). També s’hi poden trobar termes més específics que designen diversos tipus de gràfics, els quals tenen una imatge associada que contribueix a aclarir el concepte definit.\nPrecisament, el diccionari s’acompanya d’una infografia interactiva que permet conèixer, amb un sol cop d’ull, el nom i la visualització d’una dotzena de tipus de gràfics. Així, per exemple, s’hi recullen termes com ara gràfic de corona (en anglès, donut chart), gràfic d’intensitat de colors (en anglès, heatmap), gràfic de marques (una proposta catalana en lloc de bullet graph) i gràfic de dispersió (una proposta catalana en lloc de scatterplot). Fent clic sobre les imatges es poden consultar les fitxes terminològiques corresponents del diccionari en línia, amb la definició i els equivalents en espanyol, francès i anglès.\nEls termes que conté aquest diccionari són fruit en bona part del buidatge de la Guia de visualització de dades, elaborada per la Direcció General d’Atenció Ciutadana del Departament de la Presidència de la Generalitat de Catalunya (actualment Direcció General de Serveis Digitals i Experiència Ciutadana) i l’empresa OneTandem, i que representa un referent per a tots els professionals que es treballen amb dades.


Pep Plaza: mil veus i rialles eternes I Revista Iluro\nReportatgePep Plaza: mil veus i rialles eternes\nPep Plaza: mil veus i rialles eternes\nL’actor i humorista mataroní és el convidat de luxe de l’especial de Nadal de la Revista Iluro. Què fa per Nadal en Pep Plaza?\nPep Guardiola, Albert Om, Pedro Sánchez, Fernando Simón, Bertín Osborne, Sabina, Serrat i Xavier Sardà. Ells són només alguns exemples de l’inesgotable exèrcit de personatges que Pep Plaza és capaç d’imitar. La seva passió per la interpretació es va encendre amb una guspira de llum als teatres de Mataró, la ciutat que el va veure néixer. L’actor mataroní és el convidat de l’especial de Nadal de la Revista Iluro. Avui, però, no li demanarem que es transformi en cap altra persona que no sigui ell. Avui… Volem parlar amb en Pep.\nEl valor del Nadal\nEns citem amb ell a la Fira de Nadal de la plaça Santa Anna, on les primeres fotografies de veïns i veïnes que l’identifiquen no es fan esperar. Si alguna cosa vam poder comprovar és l’enorme talent natural que Pep Plaza té per situar-se davant d’una càmera. Amb un tió a les mans i una simple ganyota, l’humorista i imitador és capaç de generar una fotografia que mai et deixarà indiferent. Després de la sessió de fotografies per la revista a Santa Anna, caminem cap a Santa Maria per establir conversa. Això ens va explicar: “Per mi el Nadal, com suposo que per la majoria de persones, significa estar en família. També significa, en alguns moments de forma inevitable, tristesa. Per no poder-lo compartir amb aquelles persones que et deixen. Malauradament, el Nadal també és un recordatori d’aquelles persones que ja no poden seure a taula. Jo sempre l’encaro com un moment de desconnexió i de retrobaments amb gent que fa temps que no veus”.\nUn record marcat\nDels seus Nadals d’infantesa a Mataró, Pep Plaza té un record totalment nítid del tradicional pessebre que es feia a la Creu de Terme, on ara hi ha l’aparcament de Santa Anna. “Just davant de l’escola es feia un pessebre de grans dimensions. Recordo que jo sempre hi anava amb els meus avis. Em feia gràcia perquè el pessebre era l’indicador que quedava poc temps per acabar l’escola i tenir vacances”, ens confessava l’humorista i actor mataroní.\nUn regal esperat\nPer a qualsevol nen o nena, l’arribada del Nadal suposa un dels moments més màgics de l’any. Tothom espera amb neguit haver estat capaç de ‘convèncer’ el Tió i Ses Majestats els Reis d’Orient amb bon comportament per rebre el regal més desitjat. ‘Quin era el regal que sempre demanaves?’, li vam preguntar a en Pep Plaza. “Jo sempre anava darrere de l’Ecalèxtric i va costar molt d’aconseguir. Al final va arribar, però ni va ser ni per Nadal ni per Reis. Va ser pel meu aniversari i ja bastant gran”, ens explicava el nostre protagonista.\nFoto: Manel Subirats.\nSempre fent riure\nL’avantatge que té en Pep, a banda de comptar amb un talent enorme, és que tothom l’associa amb moments plaents. Fer riure és, segurament, la millor arma per guanyar-se l’estima dels qui t’envolten. I és probable que a Catalunya no hi hagi una sola llar que no hagi esclatat a riure amb les imitacions de Pep Plaza.\n“Els humoristes ens dediquem a això; a treure punta de l’actualitat. Ara, encara que a molts dels llocs on actuem la gent encara va amb mascareta i no pots veure si riuen o no, volem seguir generant felicitat fent humor. Tenim en consideració que la pandèmia ha deixat moltes víctimes i que gairebé tothom que ens ve a veure ha patit viscut a la vora una desgràcia. Tot i això, intentem treure ferro de tot plegat. Jo, que imito a personatges com el Fernando Simón, el conseller Argimon o el president del govern, intento que la gent s’oblidi dels mals moments”, relatava l’actor mataroní.\nSegons Pep Plaza, després d’un any i mig fent molta feina “telemàtica” i sense gairebé “trepitjar un escenari”, ara el públic “ve més predisposat a passar una bona estona”. “La gent t’espera a la sortida del teatre i et diu: ‘Ostres Pep, necessitava riure. Gràcies‘. Això omple un munt”, celebrava l’humorista.\nEl públic consumidor de teatre i televisió coneix el ‘producte final’ de les interpretacions que fa en Pep. Darrere d’aquestes excepcionals actuacions hi ha intensos processos d’estudi i aprenentatge vitals per assolir l’excel·lència en les imitacions que l’actor mataroní realitza. Durant la nostra distesa conversa a Santa Maria, en Pep ens explicava d’aquesta manera com s’organitza la feina. “Al ‘Polònia‘ t’arriba el guió dimarts a la tarda. Es grava els dimecres i els dijous i, per tant, és bastant estressant. Un cop t’arriba el text et poses a estudiar a sac. L’endemà et caracteritzen, fem un petit assaig i a gravar”, relatava.\n“Pel que fa als espectacles, doncs un cop ja el tinc escrit, només queda interpretar-lo. Jo entro i surto del guió quan vull. M’agrada improvisar”, afegia. La situació que més hores de feina li comporta a Plaza és la introducció d’un personatge nou dins del set d’imitacions. “L’has d’analitzar, observar, identificar-ne el to i quines paraules fa servir. És important fixar-se en les cares, la gestualitat, les diferents formes d’expressió… Jo no assajo gaire. Observo molt més que assajo. Tampoc hi ha cap tècnica especial. Simplement miro, miro i miro… I a l’hora d’executar-ho, em surt bastant natural. Sempre faig broma dient que em paguen per fer el que fan els altres”, explicava l’humorista.\nDe la mateixa manera, per a un actor com ell també és important “tenir l’actualitat al cap” i “estar al dia” per poder agafar idees i saber introduir conceptes en els personatges. No menys importants són els esdeveniments que Plaza presenta per diferents empreses. En aquest cas, “hi ha una reunió amb ells per saber què fan i com treballen”. “La idea clau és saber personalitzar l’acte perquè la gent se senti indentificada”, afirmava el nostre entrevistat.\nFa dècades que Pep Plaza imita els personatges més destacats de l’actualitat catalana i estatal. I mai ha tingut cap problema amb un personatge imitat. “En general sempre rebo bon feedback. N’hi ha molts que es posen en contacte amb mi. Recordo a en Joan Pera, a l’Albert Om, a en Lluís Canut o al Sardà. Amb l’Albert som amics i em va trucar el primer dia que el vaig fer al Polònia. Li va fer molta gràcia. En Lluís em va convidar a un programa perquè l’imités i en Sardà sempre em diu que envia als amics els talls on surt el seu personatge del Polònia i el Crackòvia”, ens confessava.\nEl difícil i el divertit\nPer acabar l’entrevista, vam repassar quins personatges han suposat un repte de dificultat més gran. “Em va costar molt Pedro Sánchez. No sabia on dirigir la veu. Crec que el personatge ha evolucionat a millor. Fins a agafar el bon to, em va costar molt. També em va costar molt el Boris Izaguirre, pels seus canvis de veu normal a veu aguda. De parlar suau a començar a cridar. I també Matías Prats. La resta han anat sortint”, exposava. Si parlem de diversió, ara l’home estrella del Pep és en Bertín Osborne. “M’ho passo d’allò més bé fent-lo. Al director del Polònia sempre li demano més gags d’en Bertín. També m’ho passo molt bé amb els cantants, perquè m’agrada acompanyar les imitacions amb la guitarra i el piano”, celebrava Plaza. Gràcies pel teu temps. A Mataró només et demanem que segueixis fent-nos gaudir de les teves mil veus i de rialles eternes. Bon Nadal! ■\nArticle anteriorEl Nadal al món: les tradicions nadalenques més curioses\nArticle següentMataró: un laberint subterrani d’hipogeus\nPersonal Bernat López - 24 enero 2022\nOperar malalts, dibuixar, fer caricatures i escriure novel·les. Jordi Carbonell és un mataroní d'allò més polifacètic.\nManuel Cuyàs: el dandi de la caricatura\nPersonal Bernat López - 18 enero 2022


Notícies – Pàgina 3 – Carreres Professionals\nAmb el programa Akademia de Fundació Innovació Bankinter aprendràs a analitzar el futur i a interpretar i explotar les tendències des del que saps avui dia. A més, posaràs en pràctica el que estàs aprenent en la universitat per a crear un producte/servei innovador i sostenible.\nDes Human Age Institute, et convidem a acompanyar-nos el proper dimecres 16 de desembre a una nova trobada virtual. Amb aquesta trobada tancarem aquest any 2000 i coneixerem com afrontar els desafiaments de l’2021 amb el lideratge que necessitem.\nL’Oficina de Carreres Professionals romandrà tancada del 24 de desembre al 6 de gener.\n10ª Edició del Fòrum d’Economia Social i Emprenedora (Campus Virtual) 03 de desembre.\nEl proper 03 de desembre se celebra el Fòrum Social i Emprenedor amb l’objectiu de donar-vos a conèixer entitats, fundacions i cooperatives de l’Economia Social, sectors que, a més de contribuir socialment, són vies potencials d’inserció laboral.\nSEAT ha obert les inscripcions del procés de selecció pels estudiants que vulguin començar a fer pràctiques a febrer/març de 2021.\nDeloitte Financial Challenge – 1 desembre 2020\nDeloitte et proposa un repte que durem a terme el dia 01 de desembre de 2020. La teva capacitat de treball en equip, els teus coneixements i el teu talent per resoldre casos reals estan en joc! Apunta’t i participa al costat d’alumnes i professors d’altres universitats. A més, podràs conèixer a professionals de Deloitte que t’ajudaran a resoldre el repte financer a què t’enfrontaràs.\nUn programa per fomentar la transferència de tecnologia / coneixement. Vols posar en valor la teva tesi? Vols convertir la teva investigació en una empresa?\nSeat job alerts\nSeat Job alerts: Tots els alumnes que us inscriviu, rebreu un correu electrònic directament a la safata d’entrada amb les ofertes que publiquem i que coincideixin amb el vostre perfil professional\nRecruiting Day: Abante Talento 2020.\nRecruiting Day: Abante Talent 2020. Ens agradaria comptar amb tu en la propera conferència digital Abante Talent que tindrà lloc el dijous, 26 de novembre, a les 18.00h, enfocat a alumnes d’últim curs de grau / postgrau o antics alumnes.\nPresentació candidatures al Programa EUS per al curs 2021/22\nAtenció estudiants de 2n d’Economia i d’ADE!!\nJa està obert el termini per presentar candidatures per accedir al Programa EUS el proper curs.


Casal d’Estiu Aventura’t a la Muntanya 2018 – Centre Excursionista de Terrassa\nCasal d’Estiu Aventura’t a la Muntanya 2018 🗓\nPosted 16/04/2018 04/09/2018 Francesc Muntada\nAquest any, el casal d’estiu Aventura’t a la muntanya engega motors amb més ganes que mai!\nEl centre excursionista de Terrassa ofereix una alternativa a l’oci convencional que pretén transmetre tots els valors muntanyencs a través d’activitats de lleure divertides i molt variades! Durant la trajectòria del casal els aventurers i aventureres podran remullar-se a la piscina, enfilar-se al rocòdrom, anar a la muntanya i divertir-se amb les gimcanes col·lectives! Tot això viscut amb una temàtica que descobriran tan bon punt entrin per la porta!\nL’Aventura’t començarà el dilluns 25 de juny i acabarà el divendres 27 de juliol i cada aventurer/a s’hi pot inscriure les setmanes que més li convinguin. Podrán participar a l’aventura’t els infants nascuts entre el 2004 i el 2013. Aquesta nova edició incorporarà un nou grup d’edat (2004).\nDimarts i dijous l’horari serà fix per a tots/es: De 9.00 a 17.00 h\nTambé oferirem servei de matiners de 8.00 a 9.00 h.\nPrimera setmana: del 25 a 29 de juny\nSegona setmana: del 3 al 6 de juliol\nTercera setmana: del 9 al 13 de juliol\nQuarta setmana: del 16 al 20 de juliol\nCinquena setmana: del 23 al 27 de juliol\n7 de maig: per als socis/es del CET\n14 de maig: per a inscripcions de 3 setmanes o més\n21 de maig: per a tots/es\n1 Juny: Tanquem inscripcions\nMATINS (9-13h) TOT EL DIA (9-17h) BON DIA (8-9h)\nSOCIS NO SOCIS SOCIS NO SOCIS SOCIS NO SOCIS\n1 SETMANA 65 75 100 110 20 25\n2 SETMANES 123 143 192 211 35 45\n3 SETMANES 180 209 282 311 50 65\n4 SETMANES 237 275 372 410 65 85\n5 SETMANES 290 338 457 510 80 105\nPodeu descarregar el full d’inscripció aquí:\n[button size=’medium’ color=” background_color=” font_size=” line_height=” font_style=” font_weight=” text=”Full d’inscripció” link=’http://ce-terrassa.cat/wp-content/uploads/2018/05/Full-inscripció-2018.pdf’ target=’_blank’]\nA causa de la gran demanda que hi ha per al casal d’estiu Aventura’t a la Muntanya informem:\nNo hi haurà inscripció a través del web per poder controlar exactament el nombre d’inscrits i evitar que n’hi hagi més dels que es poden assumir.\nCal que el porteu a Secretaria del CET imprés i amb les dades que es demanen.\nSi heu de fer socis el vostres fills feu-ho uns dies abans. Podeu fer-ho presencialment a Secretaria o aquí, a la nostra pàgina. Cal que els tràmits d’acceptació de la sol·licitud s’hagin pogut fer amb anterioritat.\nLa reunió de famílies serà el dia 12 de juny a les 20.00 h i és molt important que les persones responsables dels infants inscrits hi participin.\nPer a més informació us podeu dirigir a Secretaria del Centre de dilluns a divendres de 18.00 a 21.00 h o bé envieu un correu electrònic a casalscet@gmail.com\n⟵70è Campament Social d’Alta Muntanya 🗓\nEXPOSICIÓ · VISIONS PANORÀMIQUES 🗓⟶


Aturen les obres a Cosme Toda per denunciar l’especulació - Línia l'H\nAturen les obres a Cosme Toda per denunciar l’especulació\nRedacció|2020-07-02T14:35:03+02:002 juliol 2020|Sant Josep|Línia l'H\nLa protesta va entrar a l’obra i va aturar la feina. Foto: Stop Massificació\nUna protesta convocada per la plataforma Stop Massificació va aturar durant una estona les obres de construcció que s’estan fent als terrenys de l’antiga fàbrica de ceràmica Cosme Toda. Amb aquest acte, convocat a mitjans de juny, els seus impulsors pretenien denunciar la massificació del barri i l’especulació urbanística d’un projecte que asseguren que està destruint un dels elements més importants del patrimoni arquitectònic, industrial i cultural de la ciutat com és l’antiga fàbrica de ceràmica Cosme Toda, d’on van sortir les peces hidràuliques que van decorar tants pisos de l’Eixample de Barcelona i que van ser un dels exponents del Modernisme.\nUn centenar de persones es van concentrar davant les obres, que des del seu inici han anat revelant els túnels, pous i galeries que formaven el subsol de la fàbrica i que servien tant per emmagatzemar les matèries primeres com per coure i acabar les peces de ceràmica.\nA la manifestació s’hi van sumar diferents col·lectius i entitats de la ciutat que reclamen un canvi de model al govern de Núria Marín. Defensen que l’especulació urbanística va en contra d’un model més sostenible de ciutat, sobretot si es té en compte que és una de les més densament poblades d’Europa.\nDavant l’èxit de l’acció, Stop Massificació ja treballa per organitzar nous actes per donar a conèixer el projecte als veïns.\nTroben noves restes antigues a la sitja ibera de la Torrassa\nNova protesta contra la construcció de pisos a Cosme Toda\nUn club de gimnàstica entrena al carrer perquè no té local\nNúria Marín reclama més recursos per a l’atenció primària de l’Hospitalet\nGarantim el dret a l’habitatge\nDecomissen cinc quilos de marihuana en un club cannàbic de l’Hospitalet\nUna operació de la Guàrdia Urbana de l'Hospitalet va acabar amb un home detingut i el decomís de cinc quilos ...\nEs restringeix totalment l’entrada d’acompanyants a l’Hospital de Bellvitge\nL'Hospital de Bellvitge ha anunciat que prohibirà totalment l'entrada d'acompanyants i visites al centre a partir de demà, 22 d'octubre ...\nSalut fa una crida a extremar la precaució els pròxims dies\nEl Departament de Salut de la Generalitat de Catalunya ha fet una crida a extremar la precaució els pròxims dies ...\nL’amenaça de la Covid segueix creixent a l’Hospitalet: el risc ja és de 625 punts\nL'índex de risc de brot de coronavirus a l'Hospitalet continua augmentant a poc a poc. Si ahir ja havia superat ...


Munich Massana Verd comprar i ofertes a Dressinn\n7 Brown / Black / White 10.5 Brown / Black / White\nVols conèixer quins altres productes té a la venda la marca Munich ara mateix? A dressinn pots comprar tots els articles que necessites per complementar la compra de Vambes. Equipa’t amb el millor material i troba-ho en un sol lloc i sense complicacions. Munich Massana té el millor preu online i està en estoc! Fes la compra en un entorn totalment segur i el pagament amb total confiança.


Unitat d’addiccions i drogodependències - Psigma Girona centre de Psicologia\nTractament d’addicions i drogodependències a la unitat de psicologia de Psigma Girona\nA Psigma Girona sabem com ajudar-te a sortir-ne i controlar-te!\nLes addiccions s’han de tractar des del conjunt de la persona; mai com un problema aïllat. A Psigma Girona ens coordinem entre professionals de diferents àrees de la salut per aplicar un tractament adaptat al teu cas i compatible amb les teves responsabilitats familiars i laborals.\nSessió amb dos terapeutes: 100€ / 60 min


TV3 renova la sèrie «Merlí» per a una tercera temporada - Regió7 :: El Diari de la Catalunya Central\nTV3 renova la sèrie «Merlí» per a una tercera temporada\n?Els nous episodis de la ficció es començaran a rodar a final del pròxim mes d'abril\nddg 03.03.2017 | 00:09\nMerlí, la sèrie de TV3, produïda per Veranda TV, amb idea i guió d'Héctor Lozano i direcció d'Eduard Cortés, tindrà tercera temporada. Segons va informar ahir la televisió pública catalana, la nova tanda de capítols de les aventures del professor de filosofia Merlí Bergeron i els seus peripatètics es començaran a rodar a final del mes d'abril.\nEn aquesta nova temporada, els peripatètics estan a punt d'acabar el segon curs de batxillerat. D'aquesta manera, les trames giraran al voltant d'un Merlí descol·locat per l'arribada d'una nova professora, la Silvana, que es guanyarà la simpatia dels alumnes i qüestionarà el lideratge del personatge a qui dóna vida Francesc Orella. Sense el seu fill Bruno, que continua a Roma, i amb la Carmina de gira teatral, en Merlí tornarà a viure sol, cosa que no portarà gaire bé.\nAmb una primera temporada que va tenir una audiència mitjana de 561.000 espectadors i el 18,3% de quota i una segona amb 513.000 espectadors de mitjana i 19,5% de quota, Merlí ha estat una de les sèries revelació de TV3.


La joia del Museu del mes de setembre: Locomotora de Vapor 060-4013, Mallet |\nLa joia del Museu del mes de setembre: Locomotora de Vapor 060-4013, Mallet\nDins la excepcional col•lecció de locomotores que disposa el Museu i com a vehicle excepcional destaca la Locomotora de Vapor 060-4013, Mallet de 1906, una de les que també es pot visitar la cabina de conducció i que es troba a la rotonda del Museu, joia destacada entre la col·lecció de màquines.\nLa Mallet en ple procés de restauració\nNo és de les locomotores ubicades en primera línia del Museu, per això resulta una interessant descoberta conèixer-la a fons i donar-li el protagonisme que es mereix. La primera sorpresa que ofereix és el seu estat de conservació i presentació. Tot plegat gràcies a la tasca de l’Associació de Voluntaris del Museu del Ferrocarril de Catalunya (SiC), en concret, del grup del programa de Restauració que durant els darrer anys ha fet destacades intervencions per fer visitables diversos vehicles del patrimoni històric ferroviari, entre ells aquesta locomotora articulada 040-6013, coneguda com la Mallet.\nLocomotora 060-4013, Mallet, al Museu\nEl seu nom deriva de l’enginyer que la va dissenyar, el suïs Anatole Mallet. A Espanya, degut a les fortes rampes entre Valencia i Calatayud i en particular el port d’Escandón, la companyia El Central de Aragón va triar aquestes locomotores ja que les màquines de tipus normal no servien per a remolcar trens de mes de 350 tones. Però, una errada a l’ interpretació del plec de condicions, va produir una maquina massa pesada per a la via existent. Després dels problemes sorgits amb les anteriors Mallet, i un important accident a Luco de Jiloca (Terol) al 1904 va fer que la Companyia Central de Aragón es veies en la obligació de adquirir noves locomotores. Ès va recórrer a constructors europeus, concretament a companyes alemanyes i suïsses i d’aquesta sèrie és d’on va sortir la nostra locomotora.\nLa comanda es va fer a la fabrica Suïssa S.L.M., però com que ja en tenia prou comandes dels Ferrocarrils Federals va subcontractar a Esslingen qui finalment las va construir al 1906 coincidint amb el conveni per a el tràfic de mineral de ferro per a la Companyia de Sierra Merena on va fer els seus primers serveis que consistien en baixar mineral entre Cella i Albalat així com el carretatge ascendent de materials de construcció del ferrocarril que la companya minera construeix paral•lelament al Central. Al 1909 ja està construïda la línia de via estreta i la nostra Mallet es va destinar al transport de mercaderies. La seva numeració de sèrie original va ser C.A. des de la 51 fins a la 54. Després, amb la creació de la RENFE van canviar la seva numeració per la de RENFE 060 des de la 4011 fins a la 4014 i és una d’aquestes, en concret la RENFE 060-4013 la que és conserva al Museu.\nFoto històrica de la locomotora Mallet\nAquestes locomotores utilitzaven el sistema Compound. Com a característiques del sistema destaca un conjunt motor fix, que porta a la part del darrere de la caldera amb els cilindres d’alta pressió. Un altre conjunt motor semblant a l’anterior però mòbil unit mitjançant una articulació que hi anava al conjunt fix, portant els cilindres de baixa pressió. Tot plegat millora l’aprofitament del vapor donat que s’utilitzava dues vegades i que va suposar un pas endavant sobre les locomotores precedents.\nEntre el seus avantatges podem destacar l’augment de potència donat que la seva caldera produeix una gran quantitat de vapor. La possibilitat de poder circular en línies de corbes de radi reduït. Les seves prestacions es podien equiparar a les assolides amb doble tracció però el seu consum d’aigua i combustible era menor, per exemple, l’economia de combustible arriba, fins a un 40 per 100 sobre l’expansió monocilíndrica. Malgrat totes les avantatges esmenades s’ha de dir que no tot eren beneficis. El seu principal inconvenient va ser la complicació afegida del seu mecanisme. En especial patien les ròtules de les articulacions i tubs d’escapaments que requerien uns serveis de manteniment especialment pulcres i acurats. Una altra qüestió era que al no tenir el conjunt motriu davanter un dispositiu de guiatge adient, feia que a velocitat superior als 60 km/h. fossin poc recomanables.\nEsquema – perfil de la locomotora\nRestaurada pels voluntaris del Museu\nLa locomotora Mallet del Museu és, juntament amb la Mamut i la Santa Fe, un dels vehicles que es poden visitar i el seu estat de manteniment és supervisat per un grup de voluntaris. Les primeres intervencions van consistir en fer petits treballs de xapa per tal de poder pintar després, feina que es va fer d’acord amb els criteris establerts pel Museu el grup de voluntaris i ARMF, sent el resultat ben visible.\nDetall de l’interior de la cabina de conducció\nLa feina més acurada va ser la rehabilitació de l’interior de la cabina, polint les peces de bronze, restaurant els manòmetres i fent diverses millores que facilitin la visita. L’entrada a aquesta cabina suposa per al visitant submergir-se als temps del vapor, quan les grans locomotores travessaven el país, traient fum per la xemeneia. També es va realitzar la restauració de les plaques de la locomotora tornant a lluir novament amb tot el seu esplendor. Així va quedar tota enlluïda esperant al Museu la visita de totes aquelles persones interessades en un apassionant viatge per la nostra història.\n← Tasques de Protecció i Visualització\nEls fons cartogràfics →\nUna resposta per a “La joia del Museu del mes de setembre: Locomotora de Vapor 060-4013, Mallet”\nEl Museu del Ferrocarril estrena blog - Cultura Penedès - Octubre 5, 2012\n[…] Entre les últimes entrades podràs conèixer, per exemple, quina és la joia del museu del mes de setembre. […]


Vols disfrutar d'un sopar romàntic gratis només per comprar en els comerços del teu poble?\nDesprés del sorteig de Nadal, el primer premi del qual va guanyar Nereida Fabuel, l'Associació de Comerciants i Empresaris de Puçol (ACEP) torna a organitzar un sorteig per a premiar la fidelitat dels veïns de la població, el Dia de Sant Valentí: en esta ocasió seran dos premis, cada un amb un sopar romàntic per a dos persones. Participar és molt fàcil, només has de comprar en el teu poble i depositar el bitllet.\nDavall l'eslògan Trobar la teua mitja taronja no és fàcil. Demostrar-li que la vols sí, la campanya del mes de febrer d'ACEP recorda als veïns que a Puçol poden trobar de tot per a regalar i, de pas, dos afortunats disfrutaran d'un sopar romàntic en companyia de les seues respectives parelles.\nUna forma diferent de premiar els clients del xicotet i mitjà comerç de Puçol. Però no serà l'única.\n“Encara que en 2015 ja vam realitzar sortejos des de gener fins a la fira comercial de juny i pensàvem que més no es pot fer, en 2016 repetirem eixos mateixos sortejos, però… també estem preparant un poc més, una xicoteta sorpresa”, assegura Gonzalo Alcácer, president d'ACEP.\nPer a agrair la fidelitat dels veïns, al llarg de 2016 els comerciants realitzaran sortejos de Sant Valentí, el Dia del Pare, el Dia de la Mare, la fira Puçol DeMostra i també de la Shopping Night. Tot això al marge de la presència de l'associació en les festes de la població i altres esdeveniments públics.\nPer a participar en qualsevol dels sortejos només cal comprar en un dels més de cent comerços d'ACEP que hi ha a Puçol, omplir un tiquet i depositar-ho en les urnes que cada establiment té. Més fàcil, impossible.


Podràs conèixer la principal obra de l'arquitecte català Lluís Domènech i Montaner i recórrer la història d'una de les institucions sanitàries més antigues d'Europa.\nCom obtenir el descompte? Accedeix al portal de venda d'entrades, selecciona la modalitat "Visita lliure" i tria la tarifa "Promoció Black Friday". Al final del procés, aplica el codi promocional BLACK.\nConeix els espais que visitaràs.\nSant Pau és un entorn segur. Consulta les mesures de seguretat i higiene que hem aplicat davant la Covid-19.\nAbans de desplaçar-te, informa't dels nostres horaris d'obertura.\nPromoció vàlida per a compres fetes entre el 27 i el 30 de novembre de 2020. Visites realitzables fins al 31 de desembre de 2021. El descompte s'aplica sobre la tarifa general del Recinte Modernista (15 euros) i no és acumulable a altres promocions en curs.


Recepta - Sushi de tonyina - Cuina de Casa\nAquesta recepta és per fer amb peix pescat del dia. Es pot fer amb tonyina o amb qualsevol altre peix que haguem pescat. Jo l’he fet amb tonyina, bonitol, surell, talla-ams, i amb altres peixos. Sempre queda molt bo. La de la foto era una tonyineta de 3 pams pescada davant de Sant Carles de la Ràpita.\nall i julivert (facultatiu (a la foto no n’hi ha))\nEs neteja la tonyina i es talla en 2 filets.\nEs treuen totes les espines fins queden els dos filets ben nets. Llavors, els pelem. Per pelar-los és més fàcil si fem un tall longitudinal al mig del filet i el dividim en dos, sense acabar de tallar la pell. Amb els dits, obrim el filet com si fos un llibre i veurem que la pell surt sola.\nTallem els mitjos filets en daus d’un centímetre cúbic, aprox.\nEls posem en plat ben posats i els asaonem amb sal i pebre.\nRatllem un tomaquet a sobre dels daus i hi afegim l’all i julivert (si ens hi agrada). Ho asaonem de nou amb sal i pebre. Hi afegim unes gotes de salsa de soja, per donar-li el toc japonès del sushi, encara que si no en tenim, amb unes gotes de vinagre de Mòdena o simplement amb unes gotes de suc de llimona, també queda molt bo.\nHo reguem bé amb oli d’oliva, i ja ho podem deixar a la nevera. Servir ben fresquet al cap d’una hora aprox.\nEn casos d’emergència (per exemple quan els meus fills tenen molta gana i no volen esperar a l’hora) ho poso uns minuts al congelador i llavors a taula!\nTags: sushi, tonyina


El Balaguer fa suar al més gran\n12 Febrer, 2013 Últimes notícies No comments\nTot i fer un gran partit el Villart Logístic va caure per la mínima (3 a 4) a casa del més gran de la lliga, el campió dels darrers anys a Superdivisió femenina, l’UCAM de Cartagena.\nSi la setmana anterior va ser el potent Mataró el que va haver de patir per imposar-se al Balaguer per un ajustat 4 a 3, aquest cap de setmana li ha tocat ni més ni menys que a l’UCAM Cartagena, líder imbatut a la Superdivisió i vigent campió de lliga, esforçar-se al màxim per poder guanyar, a la seva pista de Cartagena, també per un ajustat 4 a 3, a un Balaguer Villart Logístic que ja comença a fer por entre els grans equips de la màxima categoria espanyola.\nEn el primer partit Tingting Wang va guanyar, no sense dificultats a Maria Xiao per 2 a 3. Anna Biscarri cedia un 3 a 0 davant Yanfei Shen. Yanlan Li, també cedia un 3 a 1 davant Fang Zhu, mentre que en el partit de dobles la parella balaguerina Li i Wang queia també en un partit molt igualat i que resultaria ser després el punt definitiu, per un 3 a 1 davant Zhu i Shen.\nAmb un 3 a 1 en contra al marcador l’encontre semblava resolt, però en el següent partit Tingting Wang aconseguia guanyar Yanfei Shen, ni més ni menys que la jugadora número 1 del rànquing europeu i la número 7 del rànquing mundial, de fet aquesta temporada ja és el segon cop que Wang s’imposa a aquesta jugadora, a la que, gràcies a aquestes victòries, ja ha pres la primera posició en el rànquing espanyol.\nEquips abans del partit\nPerò no acabaria aquí la resistència de les balaguerines. En el següent partit Yanlan Li s’imposava també a Maria Xiao per un treballat 2 a 3, posant el marcador en un inesperat empat a 3. Certament, però, Anna Biscarri acabaria cedint un 3 a 0 davant Fang Zhu, deixant el marcador final en un meritori 4 a 3. Un resultat que pocs equips de la Superdivisió a Espanya son capaços d’aconseguir, i més tenint en compte la enorme diferència de pressupost entre un i altre.\nEl proper cap de setmana, el Balaguer es desplaçarà a Euskadi per enfrontar-se, en una doble jornada, el dissabte al Atlético San Sebastian, i el diumenge a l’Irun Leka Enea.\nMoment del partit de dobles Shen Yanfei servint sobre Tingting Wang


Contingut i redacció de textos | Botigues.cat\nHome / Contingut i redacció de textos\nSi les imatges tenen un valor innegable, també el tenen les paraules. El disseny visual de la botiga online ha d’anar acompanyat d’un missatge escrit original, acurat i sense errades. La qualitat de la redacció és un element més per generar confiança.\nCreació de textos de presentació (copy creatiu) per a la teva botiga virtual\nLa carta de presentació tant dels productes com de l’empresa serà més fiable i solvent amb textos directes i originals que, reforçant el missatge del disseny, sintetitzin la filosofia i objectius de la botiga virtual, així com la presentació de l’empresa que la impulsa.\nElaborem textos de presentació (copy creatiu) pensats per a la venda per Internet. Amb les traduccions que calguin. També pensem en espais de preguntes freqüents que resolguin els dubtes dels clients de forma entenedora i li generin tranquil·litat i confiança a l’hora de fer les compres.\nEls nostres advocats especialistes en comerç electrònic s’encarreguen de la redacció dels textos legals de la botiga virtual. La millor manera d’estalviar disgustos i conflictes és amb un bon document de condicions legals, que et protegirà de possibles malentesos amb els clients.\nEls nostres serveis de contingut i redacció de textos\nRedacció de tots els textos de la botiga virtual (incloses pàgines de presentació de l’empresa i d’ajuda)\nTots els textos estan optimitzats per al seu bon posicionament a Google\nCorrecció d’estil i d’ortografia dels textos aportats pel client\nTextos legals obligatoris redactats pels nostres advocats\nImportació massiva a la botiga virtual de la base de dades de productes de l’empresa\nServei de redacció i catalogació de productes nous\nServei de redacció de notícies i contingut per a blogs i xarxes socials


ARPE ha participat a la fira de productes promocionals PSI - AEI Tèxtils\nARPE ha participat a la fira de productes promocionals PSI\nEl soci de l’AEI Tèxtils ARPE Barcelona, ha estat present amb un estand a la fira de productes promocionals PSI, celebrada del 7 al 9 de gener a Düsseldorf.\nARPE Barcelona proposa als distribuïdors europeus i mundials una nova línia de productes de microfibra sostenibles personalitzats a tot color. eL seu propi departament de disseny ha creat nous dissenys per donar noves idees als visitants. Per exemple, tovalloles per maratons, bosses de cosmètics per a companyies farmacèutiques, fundes per a tauletes i telèfons intel·ligents per a companyies d’assegurances, coixins per a concerts i esdeveniments, draps de neteja per a companyies d’automòbils, etc.\nLes possibilitats d’aplicació són infinites amb la impressió digital. ARPE Barcelona incentiva les empreses a promocionar la seva marca a través de productes sostenibles impresos a tot color en qualitat fotogràfica.\nARPE es diferencia de la seva competència al tenir cura del medi ambient dins de tot el seu procés de producció i demostrar que la petjada de carboni dels seus productes és molt menor.


Rio Homem Terras De Bouro Portugal - Ofertes d'hotels amb els MILLORS DESCOMPTES EN LÍNIA Atenció al Client\nRio HomemAvenue Drive Paulo Marcelino 62, Moimenta, Terras De Bouro, Portugal - Veure al mapaNotable7,7Basada en 161 comentarisRio HomemVeure més fotosVeure més fotosVeure més fotosBanyVeure més fotosBanyVeure més fotosMolt bona ubicació 7,7Veure el mapaVeure totes les 44 fotos7,7UbicacióParticularitats que li encantaranaire condicionat\nOpcions d'habitacióVeure les fotosHabitació Triple (Triple Room)...12 m21 llit individual i 1 llit ...Fixa les dates per veure preusVeure les fotosHabitació Quàdruple (Quadruple Room)...16 m22 llits dobles o 1 llit dob...Fixa les dates per veure preusVeure les fotosHabitació Doble (Double Room)...12 m21 llit dobleFixa les dates per veure preusVeure les fotosHabitació Quàdruple (Quadruple Room)...2 llits individuals i 1 lli...Fixa les dates per veure preusVeure les fotosSuite...20 m21 llit dobleFixa les dates per veure preus\nSobre l'allotjamentDescripcióConvenientment situat a Terras De Bouro, Rio Homem és una base ideal des d'on explorar aquesta ciutat fantàstica. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. Aprofiti's de la riquesa de serveis i avantatges d'aquest hotel de Terras De Bouro. Els clients de l'hotel poden gaudir de instal·lacions per a reunions i banquets , habitació familiar, restaurant, premsa, ascensor. Gaudiu de les comoditats d'alta gama com ara aire condicionat, calefacció, escriptori, telèfon, aparell de televisió per tal de relaxar-vos després d'un cansat dia. A més, l'oci que l'hotel ofereix assegurarà que tengui molt a fer durant el dia. Gaudeixi d'incomparable serveis i d'una localització de prestigi a Rio Homem.Mostrar mésCaracterístiquesAccés a InternetWi-Fi gratuït en totes les habitacions Serveis i comoditatszona de fumadors Accéss'admeten animals de companyia Disponible a totes les habitacionsaire condicionatempolles d'aigua de cortesia aparell de televisiótelèfon Idiomes ParlatsAnglès Mostra MenysPolítiquesEls llits supletoris depenen de l'habitació escollida. Consulti la capacitat de l'habitació individual per obtenir-ne més informació.Al reservar més de 5 habitacions, poden aplicar-se diferents condicions i suplements addicionals.Mostrar mésAvís importantNúmero de llicència: 11901/AL


La nova versió de la terrorífica Scream, arriba a la pantalla gran. – Castellvilarenc.info\nby ACN 14/01/2022 14/01/2022\nFotos i Tràiler: Diferents Productores/ACN\nL’últim film de Marvel, “Eternals”, arriba a Disney+ i “El crim de la Guàrdia Urbana” de Carles Porta doblada al castellà a Movistar+\nEn Peter emprèn un viatge a un territori màgic i misteriós per rescatar a la seva germana petita Anne, que ha estat segrestada quan intentava ajudar a un amic seu. Però aviat en Peter s’adona que ha de viatjar, ni més ni menys que a la lluna. Durant el viatge coneixerà a diferents personatges amb qui inicia una aventura a través de la Via Làctia. El film arriba avui divendres en versió doblada al català.\nEternals de Marvel Studios està disponible a Disney+ a partir del 12 de gener, després d’estrenar-se als cinemes el novembre passat. ‘Eternals’ presenta un grup d’herois immortals forçats a donar-se a conèixer per reunir-se amb l’enemic més antic de la humanitat: els Desviants.\nLes set temporades completes de ‘Las chicas de oro’ un clàssic dels 80 estarà disponible a la plataforma a partir d’aquest dimecres. Un total de 180 capítols de la popular sèrie que narra la història de quatre dones de mitjana edat que comparteixen casa a Miami Beach. Recentment, va morir la darrera de les quatre protagonistes d’aquesta sèrie.\nEl Crim de la Guàrdia Urbana a Movistar+\nA partir del pròxim dilluns 17 de gener estarà disponible a la plataforma ‘El crim de la Guàrdia Urbana’. L’exitosa sèrie de true crime de TV3 arriba a Movistar+ en català i en versió doblada i subtitulada al castellà.\nLa producció és l’adaptació del format radiofònic homònim, que ha estat reconegut recentment amb el Premi Ondas de Ràdio 2021 al Millor Programa i el Premi Nacional de Comunicació en la categoria de Radiodifusió.\nEl Cas de la Guàrdia Urbana emesa recentment a TV3 en tres episodis, on s’explica que va passar realment que va deixar a l’audiència bocabadada. Carles Porta, ha hagut de tornar a enregistrar l’entradeta en castellà amb el seu Intentaremos poner luz en la oscuridad.\nDesprés d’estrenar-se als cinemes al setembre, arriba a Amazon Prime ‘After. Almas perdidas’, la tercera pel·lícula de la coneguda saga ‘After’. La nova entrega comença amb un nou i emocionant capítol a la vida de Tessa, que haurà de decidir si val la pena lluitar per la seva relació amb Hardin, o si és millor començar un nou camí.\nComo me enamoré de un ganster’ i ‘Sin pudor’, a Netflix\nMalachi Weir es Ben, Alyssa Milano es Grace, Sam Page es Ed a Sin Pudor.Foto: Cr. Sergei Bachlakov/Netflix © 2021


Holiday home Baggebolet Brandstorp Brandstorp Suècia - Ofertes d'hotels amb els MILLORS DESCOMPTES EN LÍNIA\nVeure tots els 4 allotjaments a Brandstorp.\n-, Brandstorp, Brandstorp, Suècia, 566 93 - Veure al mapa\nPer als viatgers què vulguin captar les imatges i els sons de Brandstorp, Holiday home Baggebolet Brandstorp és l'el·lecció perfecta. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nLes instal.lacions i els serveis que proveeix Holiday home Baggebolet Brandstorp asseguren una estada plaentera als seus clients. Aparcament de cotxes són només algunes de les comoditats que fan que Holiday home Baggebolet Brandstorp sigui diferent dels altres hotels de la ciutat.\nLes instal.lacions de l'hotel han estat seleccionades amb cura per tal de satisfer el més alt grau de comfort i conveniència, amb calefacció, aparell de televisió, TV satèl•lit/cable, reproductor de DVD/CD, nevera a cada habitació. L'hotel ofereix meravelloses instal.lacions d'oci com pesca que faran de la vostra estada una experiència inoblidable. Si buscau un allotjament còmode i adequat a Brandstorp, faci de Holiday home Baggebolet Brandstorp la vostra llar.\nAllotjaments a Brandstorp


El club d'Hoquei Lloret i el de Natació munten una 'gran quina' pel dia de Sant Esteve | Nova Ràdio Lloret\nLa quina de l'any passat\nEl club d’Hoquei Lloret i el de Natació munten una ‘gran quina’ pel dia de Sant Esteve\nComençarà a les 17:30h, a l'hotel Olympic.\nArriba la Gran Quina pel dia de Sant Esteve. Com ja és tradició a Lloret, el club d’Hoquei i el de Natació sumen esforços per organitzar, per sisè any, una quina amb regals molt i molt destacats.\nEl preu per jugar parteix dels 20 euros, que donen dret a nou cartrons. Hi haurà unes quantes quines, amb un munt de regals, a més d’una superquina i una altra d’infantil. El vicepresident del Club d’Hoquei Lloret, Jordi Minguella, destaca el conjunt de premis, valorats 15.000 euros.\nPer la seva part, la presidenta del Club Natació Lloret, Olga Valls, explica que la finalitat de la quina és “poder subvencionar l’esport base i ajudar les famílies amb aquestes despeses“. Afegeix que estan molt contents amb la resposta que obtenen cada any, dels comerços i dels veïns.\nLa Gran Quina de Sant Esteve començarà a les 17:30 hores, a l’hotel Olympic. Per evitar cues, aquest any hi haurà més caixes a l’entrada i s’obriran les portes una hora abans. Es demana, però, que tothom que vulgui cadira compri com a mínim un lot de cartrons. L’any passat, les dues entitats esportives van aplegar unes 600 persones.\nArticle anteriorEl Club Futbol Lloret aconsegueix una important victòria (1-2) contra el Llagostera ‘B’\nArticle següentUn establiment de Lloret ofereix de franc el sopar d’aquesta nit de Nadal\nDol a Lloret de Mar per la mort de Josep Bernat\nLa lloretenca Maria Josep Martí farà controls antidopatge als JJOO de Tòquio\nHa mort Josep Bernat, “un brillant intel·lectual” i persona de grans inquietuds culturals\nL’Escola de Dansa Almudena Santisteban ha guanyat set medalles en el Campionat d’Espanya


El contracte, la millor garantia de lloguer | Revista\nArrendaments urbans : El contracte, la millor garantia de lloguer\nInseguretat, por i desconfiança. No són els termes jurídics amb què es firmen els contractes d’arrendament, ni les clàusules que protegeixen el propietari i l’inquilí. Però la signatura d’aquests documents reflecteix el temor que sent l’arrendador quant té la idea de llogar una propietat seva a un desconegut durant un temps. Tracta de protegir els seus interessos en cas que l’arrendatari no pagui quan correspongui, que no deixi l’immoble en les mateixes condicions en què va entrar o que les desavinences acabin en un desnonament. Els drets del propietari i l’inquilí estan protegits per la Llei d’arrendaments urbans de novembre del 1994, normativa que ha evolucionat cap a una major limitació dels drets de l’arrendatari. Així, l’inquilí d’un habitatge en règim de lloguer es pot veure al carrer si es retarda una segona vegada en el pagament de l’arrendament, sempre, això sí, que ja hagi estat demandat una vegada per aquesta raó i quan el contracte estableixi un termini màxim per a efectuar l’ingrés.\nQuins continguts ha d’incloure un contracte de lloguer estàndard?\nEl document ha d’incloure la identitat dels contractants (propietari i inquilí), la identificació de la finca arrendada, la durada pactada, la renda inicial del contracte i la resta de clàusules acordades per les dues parts.\nLa fiança no s’ha de reflectir en el contracte?\nÉs obligatori que l’inquilí deixi en dipòsit al propietari una fiança en el moment de formalitzar el contracte d’arrendament. Aquesta ha de ser equivalent a una mensualitat de la renda pactada. Aquesta quantitat es manté inalterable durant els cinc primers anys de vigència del contracte. La fiança arrendatícia serveix per a sufragar, al final de la relació contractual, aquelles obligacions assumides per l’inquilí que tinguin una traducció econòmica: subministraments pendents d’abonament, possibles desperfectes o impagaments de rendes. La normativa permet que les comunitats autònomes regulin el seu dipòsit obligatori i també autoritza les parts perquè pactin, si així ho desitgen, qualsevol tipus de garantia addicional que asseguri el compliment per part de l’arrendatari de les seves obligacions arrendatícies. Les garanties més comunes són l’aval bancari o la fiança personal. El primer és una eina de garantia que s’executarà en funció del que s’hagi acordat. Aquesta opció implica dipositar una quantitat de diners líquids en l’entitat bancària que concedeix l’aval i representa, a més, enfrontar-se a uns costs mensuals o trimestrals. El banc cobra l’1% al començament (inclou despeses d’obertura, notari, etc.), i després al voltant d’un 0,75% o un 1% cada trimestre. Quan es dóna una situació de fiança personal com a eina de garantia, un tercer es compromet a respondre davant l’arrendador si l’inquilí incompleix les obligacions legals o pactades derivades del contracte.\nÉs una quantitat de diners en metàl·lic que l’inquilí ha de dipositar en el moment en què es formalitzi el contracte de lloguer. La fiança és obligatòria i tracta d’actuar com a garantia per al propietari que l’inquilí complirà les obligacions del contracte. La fiança estarà en possessió del propietari fins a la finalització del contracte. Una vegada esgotat aquest, l’inquilí passarà a comprovar l’estat en què ha quedat l’habitatge i constatarà que no queda cap pagament pendent. Si tot està en regla, el propietari de l’immoble tornarà la fiança en la totalitat. Si ha hagut d’utilitzar-ne una part per satisfer algun pagament, tornarà el saldo restant. El termini màxim de devolució és d’un mes a partir de la finalització del contracte. Si transcorren trenta dies sense que el propietari no torni la fiança, l’inquilí pot exigir-li l’interès legal dels diners. El propietari només pot i deu exigir el dipòsit d’una mensualitat en concepte de fiança. Una altra opció és que es pactin, de forma addicional, un altre tipus de garanties perquè el propietari s’asseguri el compliment de totes les obligacions de l’inquilí.\nL’inquilí pot donar per pagada l’última mensualitat amb la fiança?\nNo. L’inquilí ha de pagar totes les mensualitats. La finalitat de la fiança és assegurar que l’arrendatari tornarà l’immoble en el mateix estat en què es trobava quan el va llogar, més enllà del desgast normal per l’ús. La fiança cobreix els desperfectes o les petites reparacions de les quals l’inquilí s’ha de responsabilitzar.\nEs pot demanar a l’inquilí una fiança pel termini d’un any?\nLa llei estableix que només és obligatòria l’entrega d’una fiança en metàl·lic per la quantitat equivalent a una mensualitat de renda.\nEs poden iniciar els tràmits de desnonament si l’inquilí porta dos mesos sense pagar? Quant es tarda a desallotjar-lo? Què ocorre si es troba destrossada la casa?\nEn principi, se li demanarà que aboni les quantitats que deu i, transcorreguts dos mesos, es podrà interposar una demanda de desnonament sempre que el contracte estableixi un termini màxim per a efectuar l’ingrés. Si es desitja demandar-lo de forma directa, sense esperar, també es pot fer, encara que el procediment pot acabar si paga allò que deu abans de la celebració del judici, o si posa a disposició del tribunal o del notari les quantitats degudes. La durada del procés dependrà de la saturació del jutjat. Si, una vegada procedit el desnonament, descobreix danys en l’habitatge, utilitzarà la mensualitat destinada a la fiança per esmenar-los. I si aquesta quantitat resultés insuficient, caldrà anar als tribunals.\nQuina és la durada mínima de l’arrendament?\nEl contracte d’arrendament d’habitatge tindrà la durada que lliurement acordin propietari i inquilí, però si el termini pactat és inferior a cinc anys, l’arrendament es prorrogarà de forma obligatòria per terminis anuals fins que compleixi cinc anys si així ho desitja l’inquilí. Arribada la data final de l’arrendament, una vegada transcorreguts els cinc anys mínims de durada, si cap de les parts notifica a l’altra la fi del contracte amb un mes d’antelació, es prorrogarà per períodes anuals fins a un màxim de tres anys.\nEls terminis es compten des de la data del contracte o des de la posada de l’habitatge a disposició de l’inquilí, si aquesta fos posterior a la de la signatura del contracte.\nPot renunciar l’inquilí a la pròrroga?\nL’inquilí podrà renunciar a la pròrroga si així ho manifesta al propietari amb 30 dies d’antelació a la data de finalització del contracte o de qualsevol de les pròrrogues.\nL’inquilí pot abandonar el lloguer abans que venci el contracte?\nNo. Si ho fa, haurà de cobrir les mensualitats restants, llevat que hagi arribat a un pacte amb el propietari. En els contractes de durada pactada superiors a cinc anys l’inquilí podrà desistir de continuar amb el lloguer si l’arrendament ha durat més de cinc anys i sempre que avisi amb dos mesos d’antelació. No obstant això, el propietari podria demanar-li una indemnització.\nEl propietari podrà impedir la pròrroga si en el contracte d’arrendament es reflecteix la necessitat que ell mateix té d’ocupar l’habitatge de forma permanent abans del transcurs de cinc anys des de la formalització del contracte. Així i tot, si el propietari no ocupés l’habitatge transcorreguts tres mesos des de l’extinció del contracte, l’inquilí podria triar entre ocupar de nou l’habitatge per un nou període de cinc anys i rebre una indemnització pels danys que li hagi causat el desallotjament, o bé rebre del propietari una indemnització equivalent a l’import de la renda corresponent als anys de contracte que faltin per a completar els cinc.\nQuan s’extingeix el contracte d’arrendament?\nL’arrendament s’extingeix per la pèrdua de l’habitatge per causa no imputable al propietari o per la declaració de ruïna de l’habitatge. El propietari podrà resoldre el contracte d’arrendament per qualsevol de les situacions següents protagonitzades per l’inquilí:\nCausar danys en l’habitatge o fer-hi obres sense consentiment del propietari.\nNo destinar la finca arrendada a l’habitatge permanent.\nIncompliment de qualsevol altra obligació que hagi assumit en el contracte, tret que el propietari prefereixi exigir el compliment d’aquesta obligació i continuar amb el contracte.\nL’inquilí podrà resoldre l’arrendament en els casos següents:\nSi el propietari no efectua les reparacions necessàries per a conservar l’habitatge habitable.\nSi el propietari pertorba de fet o de dret la utilització de l’habitatge.\nFormalitzar per escrit el contracte d’arrendament.\nComprovar la titularitat registral de l’habitatge.\nConstatar que, si es dóna el cas, la persona que actua en nom del titular o propietari disposa d’un poder notarial suficient per a acomplir aquesta activitat.\nEstudiar amb detall l’estat de l’habitatge i del mobiliari. Una vegada firmat el contracte es presumirà el lliurament en bon estat de l’habitatge, excepte prova en cas contrari.


Lluís Lleó: Als marges del dibuix, al Centre d’Art Tecla Sala | Bonart\nLluís Lleó: Als marges del dibuix, al Centre d’Art Tecla Sala\nEl Centre d’Art Tecla Sala de L’Hospitalet de Llobregat presenta fins al 7 de gener del 2018 una exposició de Lluís Lleó.\nEn més d’una ocasió hem reflexionat sobre les pràctiques artístiques sorgides a finals dels vuitanta a Barcelona. En aquell moment, un grup d’artistes es van decantar cap a una acció pictòrica de naturalesa depurativa, austera, reactiva davant l’ultrainformalisme hipergestual que caracteritzà la dècada que cloïa. El cas de Lluís Lleó (Barcelona, 1961) és un dels més paradigmàtics d’aquell temps artístic. Autodidacte de formació, i descendent de quatre generacions d’artistes, el 1989 Lleó es trasllada a Nova York a fi de professionalitzar una trajectòria que a Barcelona havia obtingut algun reconeixement incipient (premi de dibuix Joan Miró, 1984). Embafat per l’obra de Tàpies i Barceló, a la metròpoli nord-americana queda colpit per la pintura hard-edge: una abstracció geomètrica, postminimalista, de forta contenció conceptual i primfilada en la destil·lació dels colors, les estructures i les formes. Ad Reinhardt, Martin Puryear, Christoph Wilmarth, fins i tot Jasper Johns… Poques obres, delicades en el tracte, profundament reflexionades, i amb anhels de transcendència. El culte al misteri canalitzat a través de símbols geomètrics espartans supera, segons l’artista, el pretès ascendent espiritual de l’art europeu. Lleó també hi detecta una connexió estreta amb la pintura majestuosa de tots els temps: els frescos de Fra Angelico, Cimabue, Giotto, Morandi, Taüll… Enmig d’aquesta tradició, l’artista troba el seu encaix en un art que enllaça amb un corrent específic dins la modernitat: el que s’inicia amb el negre sobre blanc de Malèvitx, prossegueix amb els russos del període d’entreguerres, i amb la Bauhaus, i s’enllaça amb la pintura geomètrica de postguerra: Palazuelo, Oteiza, o als Estats Units, amb Joseph Albers. “La fragilitat perdura, la potència desapareix”, ens confessa Lluís Lleó a peu d’exposició al Centre d’Art Tecla Sala. “El misteri emana de l’escassedat”, reblarà.\nDe la geometria a la senzillesa, i de l’austeritat a la transcendència. El pintor instaura aquests principis apresos als Estats Units sobre una base tonal pictòrica d’ascendència tràgica. Les plàcides geometries de Lluís Lleó descansen sobre escenaris accidentats, violentats pel treball experimental amb tot tipus de tècniques. Es tracta d’una presència expressiva diguem-ne continguda, gairebé poètica, a voltes greu, d’altres, més aguda, però en tot cas sempre present en el rerefons de la seva obra, que és filla d’una sensibilitat formada en ple ascens informalista, però també marcada per la mirada d’una família d’artesans i per l’admiració dels accidents texturals de la pintura romànica.\nDes de finals dels noranta que l’artista amplia els seus registres artístics més enllà del fet pictòric. Recuperà la tècnica de la pintura al fresc –apresa amb el seu pare, i avui universal gràcies a la reconeguda instal·lació al Park Avenue de Nova York–; i en els darrers temps, amb la disciplina del dibuix. Una tècnica que començà a ser dominant en el seu treball d’ençà de l’adquisició d’un dels seus dibuixos per la Morgan Gallery de Nova York, mercès a la mediació de la col·leccionista Marion Selig. Per a l’exposició de Tecla Sala, Lleó fa la seva aposta més ambiciosa d’aquest registre artístic. Presenta grans dibuixos, sobre paper Nepal i Bhutan. Uns papers que ja d’entrada presenten una rugositat i una fragilitat que interessen l’artista per poder treballar els conflictes binaris que s’emplacen en la seva pintura. Sobre els tretze grans llençols de paper disposats a Tecla Sala descansen geometries majestuoses, amb blaus marins i negres contundents, però mai saturats. Tota geometria es personifica i es reivindica com en un mitjà de comunicació obert i orgànic, profund a través del protagonisme que el pintor atorga a les esquerdes i irregularitats de la composició. És aquest el llegat més valuós de la pintura postedge que amb la primícia ens aporta Lleó: la pintura que ens transmet coneixement profund ja no des de les rotundes afirmacions dels volums i dels colors, sinó a través de les incògnites i interrogants que emergeixen des dels marges de la pintura.\nA la imatge, detall de Gran Green Room, 2017. Oli, tinta i fil de cotó sobre paper Nepal. Col·lecció de l’artista. Foto Guillem F-H.\nEtiquetes: Lluís Lleó · Tecla Sala


Inici > Restaurants > Virgen del Mar\nVirgen del Mar: la màgia de la cuina marinera\nEl restaurant apropa a la capital murciana el millor marisc i un ofici de guisats únic des de fa més de 30 anys.\nEscollir del mar els millors productes un a un, cuidar-los al màxim i fer servir la màgia per transformar-los en autèntiques delícies. Això és Virgen del Mar, un restaurant mític a la capital murciana. La seva fundadora i alma mater, la propietària d’una biografia de novel·la, Cruz García, La Faraona, es va jubilar fa temps i va cedir la gestió a la següent generació: Pedro, al capdavant dels fogons, i María José, a la gestió de la sala. Ells tenen la complexa missió de mantenir i millorar el llegat de la seva mare, que representa el millor d’una d’aquelles tres culinàries que conviuen amb harmonia a la comunitat murciana: la cuina de la costa.\nI aquella herència consisteix, en primer lloc, en la selecció del millor producte: uns llagostins frescs del Mar menor, que el comensal pot confondre amb unes quisquillas. El local ofereix una sofisticada, delicada i subtil interpretació de la cuina tradicional de costa: unes làmines de parpatana de tonyina sobre una salsa de musclos i soja, un bon plat que demostra que si se sap cuinar de veritat, el gran producte admet elaboracions sense problemes. Una ensaladilla russa, “feta amb el mateix lluç que poso a la planxa”, remarca Pedro, és una altra mostra d’aquella elegant visió de la cuina de sempre.\nCom una sípia de la costa guisada amb la seva tinta i molta paciència i que anuncia la seva arribada alguns metres abans que estigui a la taula, i que, per si mateixa, justifica la visita. O una irresistible mandonguilla de lluç que omple la boca de mar, per la qual s’utilitza el ganivet per simple educació i que no és necessari ni mastegar, sense oblidar el guisat de callos de bacallà amb cigrons, que és la mateixa definició de melositat.\nEl relleu al comandament del local està assegurat. Pedro García, un home decidit i ràpid de ment i de mans ha passat per la seva travessia personal absorbint els coneixements de la veterana capitana, i de la màgia que desprèn als fogons, i ho ha unit amb el seu entusiasme. Sí, el marisc és magnífic, fresc i d’alta qualitat. Però els guisats mariners… Aquella profunditat de sabor, aquelles textures cruixents i meloses, granuloses o greixoses, aquella plenitud d’aromes només s’aconsegueix amb molt mestratge. Si el cuiner fa crestes, les fa amb tonyina fresca i tomàquet natural. Aquí no hi ha dreceres; hi ha molt de temps de dedicació. Especialment recomanables són l’arròs amb llamàntol, el marmitako de morro de tonyina, l’arròs i llobarro, la caldereta de Llagosta o unes increïbles carxofes en salsa amb pinyons.\nLa sala, en mans de María José, encara és un exemple de rapidesa, atenció als detalls i cordialitat. I els espais del restaurant, per a tots els gustos: barra exterior i interior, gran terrassa, salons i un preciós reservat componen l’estructura d’aquest restaurant que va néixer el 1990 al Port de Mazarrón i posteriorment es va traslladar a la capital murciana.


Veganos - Club TR3SC\nAbel, un noi modern, una mica friki, coneix per casualitat a la Clara en un McDonalds. Ella és tot el que estava buscant, és perfecta, excepte per una cosa... És Vegana!\nLa Clara creu que l'Abel és GAMER23, el noi amb el qual havia quedat a través de Tinder, i l'Abel intentarà allargar la mentida tot el que pugui perquè la Clara és la dona de la seva vida. Podrà un addicte al menjar ràpid conquistar l'amor d'una activista alimentaria?\nDirecció musicalJesús Horcajo\nIntèrprets:Laura Miquel Joan Gil i David Garcia Llop\nDates: del 17 al 31 de gener\n20:30 h Sala Ars\n20:30 h Sala Ars - Barcelona\nUn show extremadament original que es construeix davant dels ulls del públic i que fa que cada actuació sigui única i irrepetible\n30 de novembre i 28 de desembre


Golejada de rècord del Benjamí A - FC Barcelona\nHomeFutbolFormatiu MasculíNotíciesGolejada de rècord del Benjamí A\nAmb els 14 gols marcats davant el CE Sabadell a la Ciutat Esportiva Joan Gamper, els jugadors de Jordi Pérez superen la seva marca de 12 gols en un únic partit aquesta temporada El cap de setmana deixa un sabor agredolç per la greu lesió del jugador Anssumane Fati, que ha estat evacuat amb ambulància després de patir una fractura de tíbia i peroné a la cama dreta\nEl Benjamí A, en un partit d'aquesta temporada / VÍCTOR SALGADO - FCB\nRCD ESPANYOL - CADET A (2-1)\nEl Cadet A perd el lideratge en el derbi\nEl Cadet A del FC Barcelona ha sumat la primera derrota de la temporada en caure per 2-1 al camp del RCD Espanyol i, d’aquesta manera, ha perdut el lideratge, ara en mans dels blanc-i-blaus. L’Espanyol s’ha avançat al minut 6, amb un gol d’Òscar Coll, però el blaugrana Kun ha neutralitzat el marcador tres minuts més tard. Amb el marcador igualat, els blaugranes han fet un bon inici de la segona part, dominant i imposant el seu joc de toc, però han vist com els locals s’avançaven de nou al minut 61 de partit, en el llançament d’una falta directa transformada per Iván Gil. El gol ha arribat només tres minuts després que Lucas de Vega estavellés una pilota al pal. Tot i la derrota, el Cadet A de Franc Artiga té 32 punts i es queda a només un de l’Espanyol.\nCADET B – GIMNÀSTIC TARRAGONA (4-0)\nLa desena victòria arriba amb una golejada\nEl Cadet B s’ha imposat per 4-0 al Gimnàstic Tarragona a la Ciutat Esportiva Joan Gamper i ha sumat la desena victòria en deu jornades. Els blaugranes han fet bo els seu domini amb els gols d’Eric García (min 16), Cantón (min 22), Miguel Ángel Ramírez (min 58) i Konrad de la Fuente (min 79) per endur-se els tres punts davant els tarragonins i ampliar fins a set l’avantatge sobre la Rapitenca UE, que va empatar contra el Reus Deportiu. La propera jornada, els jugadors de Cristian Catena, que sumen 53 gols a favor i només 6 en contra, defensaran el seu liderat davant el tercer classificat, La Floresta.\nEs trenca la imbatibilitat però es manté el liderat\nL’Infantil A ha caigut contra l’Espanyol per 0-2 a la Ciutat Esportiva Joan Gamper en un partit en què els blaugranes han disposat de les millors ocasions de gol i han dominat el joc, però en què ha faltat l’encert en la rematada final. L’equip blanc-i-blau, per la seva banda, ha demostrat una gran efectivitat aprofitant dues sortides al contraatac, amb un Barça abocat en el joc, per situar el 0 a 2 al marcador gràcies als gols de Lucas Gudjohnsen (min 50) i Samba (min 56). Els barcelonistes han continuat buscant el gol amb insistència, però el porter rival, Iker Piedra, ha frustrat qualsevol intent de remuntada. Amb aquesta derrota, l’Infantil empata al capdamunt de la taula amb l’Espanyol, ambdós amb 33 punts en 12 jornades.\nEl partit ha deixat una notícia trista amb la lesió d’Ansumane Fati, que ha estat evacuat en ambulància a l’hospital després de rebre una forta entrada al minut 15 de joc. Ansu, com coneixen tots els companys del futbol formatiu blaugrana el jugador originari de Guinea Bissau, té trencada la tíbia i el peroné de la cama dreta i en les properes hores els metges determinaran si passa pel quiròfan o s’opta per un altre tipus de tractament.\nVictòria molt treballada a Cambrils\nEls blaugranes s’han imposat per 1-3 al camp del Cambrils i Unió en un partit molt treballat i sumen la quarta victòria consecutiva. L’Infantil B s’ha avançat amb els gols de Saidou Bah (min 19) i d’Arnau Farnós (min 28). Els locals han retallat distàncies amb l’1-2 al minut 34 però un altre gol de Saidou Bah ha situat el definitiu 1-3 al marcador (min 45). L’equip de Sergi Milà es manté líder en solitari, amb 27 punts, i un registre de 34 gols a favor i 7 en contra. El Cornellà C es manté segon a només un punt dels blaugranes.\nUna nova golejada per mantenir-se invictes\nL’Aleví A del FC Barcelona es manté intractable i ha sumat la tretzena victòria de la temporada en imposar-se per 1-6 a l’Escola de Futbol Gavà. Els locals, però, s’han avançat en el marcador al minut 3 de partit. Els blaugrana han empatat ràpidament amb un gol d’Aleix Garrido, autor d’un hat-trick, ja que ha anotat en els minuts 11, 22 i 37. A partir de llavors, el domini ha estat dels jugadors del Barça. La resta de golejadors han estat Pau Segarra (m. 31), Adrià Capdevila (m. 34) i Pablo López (m. 58). Amb aquesta victòria, l’Aleví A suma 120 gols a favor i només 7 en contra en 13 jornades i es manté líder amb tres punts d’avantatge sobre la Damm B.\nContundent victòria a Manlleu\nL'Aleví B ha aconseguit una contundent victòria en la seva visita al Manlleu (1-9). Els blaugranes s'han avançat aviat en el marcador gràcies al gol de Sergi Oriol (min 8), però el conjunt local ha replicat minuts després mitjançant Pau (min 18). El gol del Manlleu no ha afectat els nois de Jordi Font, que han reaccionat fins a l'1 a 9 final. Els golejadors han estat Joan Gázquez, amb un hat-trick anotat als minuts 41, 48 i 49, Álvaro Millán (min 26 i min 31), Sergi Oriol (min 40), Pau García (min 28) i Roger Martínez (min 45). Els blaugranes, que la propera setmana reben el Mercantil, figuren a tres punts del líder, l’Espanyol A, que ha jugat un partit més a causa de la seva participació la propera setmana a la Powerade Cup.\nALEVÍ C – SITGES (3-2)\nVictòria molt elaborada de l’Aleví C\nElaborada victòria de l’Aleví C per 3-2 davant el Sitges, un rival directe en la classificació i que ha posat les coses molt difícils als blaugranes. Els d’Òscar Jorquera s'han avançat en el marcador en els primers compassos mitjançant Tomás Carbonell (min 5). L'1 -0 s'ha mantingut fins al minut 38, moment en què han aparegut els gols. Primer el conjunt visitant ha situat l'empat i només cinc minuts després l'Aleví C s'ha tornat a situar per davant amb un gol de Llorenç Ferrés (min 43). El Sitges ha replicat cinc minuts després per restablir l’empat, però els blaugranes s'han endut el partit gràcies a un gol de Bilal en els instants finals (min 53). Amb aquests tres punts, l’Aleví C es manté al capdamunt de la taula, amb 28 punts en 10 partits, i un punt d’avantatge respecte al Cubelles CF, que continua encadenant victòries.\nALEVÍ D - MARIANAO POBLET (10-1)\nL’Aleví D ha golejat 10-1 el Marianao Poblet en el partit disputat a la Ciutat Esportiva Joan Gamper en què els blaugranes han demostrat la seva superioritat damunt la gespa i en què Roger Coll ha anotat cinc gols. Al minut 12, l’Aleví D ja manava en el marcador per 3 a 0, i, a partir d’aquí, s’han succeït les dianes. Els gols han estat obra de Roger Coll (5), Izan Sánchez (3) i Raul Alarcón (2). Els de Dani Horcas es mantenen al capdavant de la taula classificatòria, amb 28 punts en 10 partits, i amb dos punts de marge sobre el Vila Olímpica, segon classificat, que ha empatat al camp de l’Europa B. El Barça D visita la propera jornada el camp del Vila Olímpica amb el liderat en joc.\nBENJAMÍ A – SABADELL (14-1)\nRècord de gols dels de Jordi Pérez aquesta temporada\nEl Benjamí A es manté invicte al capdamunt de la classificació després de golejar el Sabadell per 14-1 i establir un nou rècord de gols propi aquesta temporada. Els blaugranes s’han imposat clarament al CE Sabadell, després de finalitzar el primer quart amb 3-0 al marcador. El Barça, amb el domini del partit, ha arribat a la mitja part amb un clar 6-1, amb els doblets de Pol Montesinos, Héctor Fort i Lamine Yamal Nasraoui. El gol visitant ha arribat quan el marcador ja reflectia el 5-0. Ja a la segona meitat, Pol Montesinos (2), Alexis (2), Lamine, Dereck, Jan Quiles i Bernal han establert el definitiu 14 a 1. Els blaugranes lideren còmodament la classificació amb ple de victòries: 36 punts en 12 partits.\nDAMM CF - BENJAMÍ B (0-3)\nImportant victòria al camp del líder\nEl Benjamí B s’ha imposat clarament al camp del líder, la Damm, per 0 gols a 3. Els blaugranes han portat el pes del partit i el control de la possessió. Tot i que els locals han augmentat la intensitat a la segona meitat, els blaugranes han estat més efectius de cara a porteria i s’han endut els tres punts. Els golejadors han estat Pau Prim, Ahmed i Eric Mompo. Amb aquesta victòria, els jugadors de David Sánchez se situen quarts amb 25 punts en dotze jornades, a vuit punts del líder.\nBENJAMÍ C – CD RIBES (8-1)\nGolejada amb ensurt inicial\nVictòria àmplia del Benjamí C del FC Barcelona, després d’imposar-se còmodament 8-1 al CD Ribes. Els visitants s’han avançat al minut 2 de partit, però els blaugranes han igualat el marcador a través de Marc Bernal (min 5). La resta de golejadors han estat Lamine (min 9), Rubén Núñez (min 21 i min 39), David Escoda (min 24), Gaizka Hernandez (min 32 i min 34) i Arnau Herrero (min 48). Amb aquest triomf, els jugadors d’Albert Puig sumen 25 punts i se situen tercers, a cinc del líder, el Cornellà.


Debut europeu del Girbau Vic i l'Asisa Borges Vall\nEls dos clubs catalans que prenen part a les competicions europees d'aquesta temporada 2019-20, el Girbau Vic i l'Asisa Borges Vall, van iniciar aquest cap de setmana passat la seva participació continental amb sort desigual.\nL'equip vigatà va caure per 3-0 a Berlín en el seu debut a la Champions League femenina, mentre que el conjunt borgenc va tornar de Bèlgica havent assolit la classificació per a la següent ronda de l'Europe Cup masculina, nova denominació de la segona competició europea a partir d'aquesta temporada.\nPlantant cara a Berlín en un dia històric\nMés enllà de la derrota per 3-0 davant el TTC Berlin Eastside, el partit jugat el divendres 13 de setembre a la capital alemanya quedarà gravat per sempre a la història del Vic Tennis Taula, ja que va ser el primer que un club català va disputar en tota la història de la Champions League, masculina o femenina.\nEl rival en l'històric debut vigatà no podia ser de més nivell, ja que l'equip berlinés va ser semifinalista de la Champions la temporada passada i és un dels grans favorits per fer-se amb el títol en aquesta edició.\nTot i l'entitat de l'adversari, el Girbau Vic no va donar el seu braç a tòrcer amb facilitat i va oposar molta resistència, especialment en els dos primers partits. En l'inicial, la jugadora gal.lesa Charlotte Carey, nou fitxatge del Vic, va cedir per un doble 11-6 en els dos primers sets, es va imposar en el tercer amb el mateix parcial i, en el quart, va estar a punt d'enviar l'enfrontament al set definitiu, si bé va acabar caient per 11-9.\nSí que va arribar al cinquè i defnitiu set el segon partit entre Bernadette Szocs i Sofia Xuan Zhang. La jugadora romanesa del Berlín Eastside, 17a del món i segona millor europea del rànquing de la ITTF, es va imposar en els dos primers sets per 11-5 i 11-8, però lluny d'abaixar els braços Sofia Xuan Zhang es va refer i va guanyar els dos següents per 11-9 i 11-8. En el cinquè, la jugadora catalana va quedar-se molt a prop del triomf, ja que va caure per la mínima diferència: 11-9. En el tercer partit, Nina Mettelham va guanyar a una altra de les noves incorporacions vigatanes, l'hongaresa Orsolya Feher, per 3-0 (11-3, 11-4, 11-9).\nEls dos pròxims compromisos del Girbau Vic a la Champions League femenina seran a la capital osonenca, el 25 d'octubre davant del Lyssois Lille Metropole francès i el 3 de novembre amb el propi Berlin Eastside, en l'inici de la segona volta d'una fase de grups que l'equip vigatà clourà a Lille el 6 de desembre.\nEl Girbau Vic accedirà als quarts de final de la competició si acaba en un dels dos primers llocs del grup. En cas de quedar en el tercer i últim lloc, s'acomiadaria de la Champions però no de la competició europea, ja que passaria a jugar els quarts de final de l'Europe Cup, de la que ha estat subcampió dos cops al llarg de la seva història (2007 i 2018).\nPle de victòries del Borges a l'Europe Cup\nL'Asisa Borges Vall, per la seva banda, va resoldre el seu primer compromís a l'Europe Cup amb ple de victòries. A la ciutat belga de Namur, on va disputar per concentració el seu grup d'aquesta fase inicial, l'equip de Les Garrigues va certificar la seva classificació per a la segona fase ja en la primera jornada de competició, en la qual va guanyar per 3-0 -amb punts de Marc Duran, Joan Masip i Albert Vilardell- tant a l'ADC Ponta de Pargo portuguès com a l'Echternach luxemburguès, en aquest últim cas sense cedir ni tan sols cap set.\nAmb l'accés a la ronda següent lligat dissabte, el Borges es va disputar diumenge el primer lloc del grup amb l'equip amfitrió, el TT Vedrinamur. L'encontre va ser molt disputat i no es va resoldre fins el cinquè i definitiu partit, en el qual Joan Masip es va imposar a Tim Giltia per 3-0. Abans, Marc Duran havia guanyat al mateix Giltia, tant Duran com Masip havien perdut amb Nikolas Degros, i el jove de 17 anys Albert Vilardell, incorporat pel Borges aquesta temporada, havia aconseguit un importantíssim triomf davant de Louis Laffineur.\nEl camí de l'Asisa Borges Vall a l'Europe Cup continuarà a partir d'ara en format d'eliminatòries a doble partit. En la primera, prevista pels dies 1 al 3 de novembre (anada) i 8 al 10 de novembre (tornada) els vuit equips que han superat la fase de grups es creuaran amb els vuit que, per millor rànquing, n'han quedat exempts.\nDesprés d'aquesta eliminatòria, una altra al desembre reduirà els supervivents de l'Europe Cup a només quatre equips, als quals s'afegiran els quatre que caiguin de la Champions League com a tercers classificats de la fase de grups. Un cop conformada la llista final de vuit equips, la competició disputarà al febrer els quarts de final, a l'abril les semifinals i al maig la final, sempre en format d'anada i tornada.\n11 equips del tennis de taula estatal a Europa\nLes quatre competicions europees d'enguany compten amb la participació d'onze equips del conjunt del tennis de taula estatal.\nA la Champions League femenina, a més del Girbau Vic hi ha l'UCAM Cartagena, que va començar descansant en la primera jornada, i el Leka Enea d'Irun, que va caure per 3-1 a Linz (Àustria). El Leka Enea també pren part a la Champions League masculina, en la qual va debutar perdent a casa per 0-3 amb el Muhlhausen alemany.\nA l'Europe Cup masculina, junt amb l'Asisa Borges Vall van superar també la primera fase la Universidad de Burgos i l'AD Vincios gallec, i en la següent ronda entraran en la competició el Cajasur de Priego de Córdoba i l'Arteal de Santiago de Compostel.la. Finalment, a l'Europe Cup femenina el Tecnigen Linares ha superat la primera fase i l'Asssa Alicante entrarà en competició en la pròxima ronda.


Després de la Guerra Civil fou anomenat CD Catalunya de Les Corts. L'any 1946 es proclamà campió del seu grup en categoria aficionats. La seva millor temporada arribà deu anys més tard quan assolí l'ascens a Tercera Divisió, essent subcampió en el seu grup i subcampió en la fase d'ascens. Jugà una temporada entre els millors clubs modestos catalans acabant en la posició 21a.\nObtingut de «https://ca.wikipedia.org/w/index.php?title=Club_Deportiu_Catalunya_de_Les_Corts&oldid=22661182»\nLa pàgina va ser modificada per darrera vegada el 23 gen 2020 a les 13:59.


Juliol – 2019 – Compromís per Torrent\nGran partida de pilota al Trinquet de Torrent\nAmb l’assistència de Compromís per Torrent, el diumenge passat fent costat al nostre esport nacional. Gran partida.\nTorrent a dues bandes: La Unió i el Cercle per primera vegada juntes.\nDes de Compromís per Torrent, assistírem a l’excel·lent relació musical i institucional entre les nostres dues bandes de música: El Cercle Catòlic i La Unió Musical de Torrent. Enhorabona i endavant.\nCompromís per Torrent adverteix de més irregularitats en el crèdit de 5,3 milions d’€ aprovat al Plenari del passat 15 de juliol\nValencià Pau Alabajos: “El govern de Ros ha estat coneixedor en tot moment del que estava aprovant”. Compromís per Torrent ha denunciat el que consideren una nova irregularitat en el procés d’aprovació del crèdit pressupostari de 5’3 milions d’euros destinat…\nTorrent aprova 5,3 milions d’€ en inversions sense debatre’s ni dictaminar-se en la Comissió Plenària d’Hisenda\nValencià Pau Alabajos: “El procés d’aprovació del crèdit per a aquestes inversions ha estat plagat d’irregularitats”. Torrent aprovà al plenari del passat 15 de juliol passat destinar 5.300.367,18€ del pressupost local a inversions anomenades com “financerament sostenibles”. Les veus crítiques…\nPropostes Compromís a les Inversions Financerament Sostenibles\nAQUESTES ESMENES FOREN REBUTJADES PER L’ALCALDE ROS Dins del període on els grups municipals poden al·legar Compromís per Torrent va presentar dues esmenes d’addició per a ser incloses com a part de les inversions financerament sostenibles que pot escometre l’Ajuntament…


El conseller Marzà realitza una xarrada a Sueca sobre finançament valencià just - Vista impresión\nPOBLACIONES » Sueca » El conseller Marzà realitza una xarrada a Sueca sobre finançament valencià just\n• Marzà: “No valen excuses de si ara governen els meus o els altres, el Poble Valencià és molt més important que tot això”\nLa capital de la Ribera baixa acull el conseller dins del marc de difusió de la necessitat d'un finançament just que ha emprés el Consell valencià.\nA la xarrada assisteixen representants de les corporacions municipals de diversos municipis de la comarca.\nAquest dimarts el conseller d'Educació, Investigació Cultura i Esport ha realitzat una xarrada sobre finançament valencià just a Sueca. Aquesta ronda de conferències informatives les estan realitzant els membres del Consell valencià en el marc de la celebració del 9 d'octubre a fi d'informar de primera mà a la societat valenciana sobre els reptes i les necessitats d'un finançament just del Govern central per als valencians i les valencianes.\n«Eixe acord de la societat valenciana, més enllà d'ideologies, ens ha de servir per solucionar aquesta situació injusta que ens genera 3 problemes greus: un deute inassumible, un dèficit d'inversions flagrant de l'estat en el territori valencià i un sistema de finançament que incompleix el principi d'igualtat entre ciutadans de l'estat», ha explicat el conseller Marzà.\nEn la xarrada el conseller ha destacat diversos punts: la necessitat d'una reforma immediata del sistema de finançament autonòmic que possibilite els valencians i les valencianes disposar d'uns serveis públics fonamentals; el reconeixement dels dèficits de finançament acumulats que se xifren en vora 12'5 milions d'euros entre els anys 2002 9 2013 i la necessitat d'establir mecanismes de compensació; i l'execució per part de l'Estat d'unes inversions equiparables al pes poblacional de la nostra autonomia.\nEl conseller Marzà ha comptat amb el suport de l'alcaldessa de Sueca, Raquel Tamarit i d’altres representants de diverses corporacions municipals de la comarca.\n«Estem segurs que tots els valencians i valencianes, pensen com pensen o parlen com parlen, volen ser ciutadans de primera. I esta aspiració col·lectiva l'hem de fer possible de forma col·lectiva, colze amb colze, els cinc milions de persones que vivim a la Ribera Baixa, els Ports o el Baix Vinalopó», ha comentat el conseller Marzà i ha continuat: «No valen excuses de si ara governen els meus o els altres, el Poble Valencià és molt més important que tot això. No és un tema del Consell, és de totes i tots. Hem d'unir-nos com a poble i reclamar justícia perquè ens juguem el futur».


IDENTIFICACIÓ D'INSECTES PER LA MÚSICA DE LES SEVES ALES - LES NOSTRES PLAGUES MODERNES - 2022\nIdentificació d'insectes per la música de les seves ales\n"copyright": "© www.peterphun.com / blog\nA la meva darrera publicació, us vaig mostrar una breu història de trampes per insectes. Alguns eren bastant ximples, però capturar insectes també pot ser de gran ajuda. Segons el context, una trampa pot ajudar a reduir el nombre d’insectes molestos en un espai tancat. Les trampes també mostren controladors i entomòlegs de plagues si hi ha un tipus d’insecte específic que hi ha al voltant, i aquesta informació ajuda a determinar els tractaments o controlar les espècies.\nMoltes trampes d’insectes utilitzen els señuelles fets amb feromones sintètiques, que són productes químics que els insectes utilitzen per comunicar-se entre ells. Aquestes atraques acostumen a agafar els crits amb un parany enganxós o un pot de matar. Però el plantejament no sempre funciona molt bé per identificar espècies específiques: quan una persona comprova la trampa, el contingut sembla com a fragments de pelussa o algunes línies. Pot ser complicat dir quins tipus d’insectes són, fins i tot per a un entomòleg format, i molt menys un agricultor o un assistent sanitari que intenta fer un seguiment de plagues agrícoles o de malalts.\nUn equip d’informàtics i entomòlegs dirigit per la Universitat de Califòrnia, Riverside creu que potser han resolt aquest problema per insectes voladors fent el seguiment del so del vol amb un sensor. Els intents anteriors per fer-ho van recopilar dades d’àudio amb un micròfon, cosa que és realment difícil perquè altres sons més forts poden ofegar el sonor de les ales d’un insecte. L’equip de la UC Riverside va aconseguir això mitjançant un llum làser per rastrejar el moviment de les ales batejades d’un insecte, que pot rastrejar el moviment a distàncies molt més grans que un micròfon i sense interferències sonores. Tenen un document relacionat en premsa al Journal of Visualized Experiments.\nL'equip va crear el seu sensor amb un làser barat i un array de fototransistors, connectat a una placa elèctrica. Si un insecte sobrevola el làser, el seu patró d’ala trenca la llum i el senyal es converteix en un fitxer d’àudio. Un algoritme informàtic ajuda a desenredar la informació per identificar l’espècie.\nCom es fa això? Diferents tipus d’insectes es baten les ales a diferents freqüències, cosa que ajuda a identificar quines volades pel sensor en un moment donat muscus, per exemple, solten entre 400 i 800 pulsacions per segon, mentre que les abelles són més letàgiques a 200 bps.\nPerò un brunzit d’insectes té altres qualitats musicals que ajuden a distingir espècies que es mouen al mateix ritme. La freqüència de batre és una pista, però no és suficient, afirma Eamonn Keogh, informàtic de la UC Riverside i investigador principal del projecte. Si he tocat una mitja C en un piano, és la mateixa freqüència que una C central a un violí. Però sona diferent. Així, més enllà de la freqüència fonamental d’un vol d’insectes, hi ha un color, una textura o una musicalitat un senyal més complex. I tenim maneres d’extreure’l\nEls investigadors van provar l'aparell amb sis espècies d'insectes al laboratori, incloent quatre tipus de mosquits, mosques domèstiques i mosques de fruites. Va ser entre el 80% i el 99% exacte, segons l’espècie, i la precisió millorava si s’hi afegia altra informació, com ara els cicles circadians dels insectes (diferents insectes estan actius en diferents hores del dia). També pot ajudar a diferenciar entre una femella i un mascle de la mateixa espècie, cosa que és útil per a insectes com els mosquits, on només les femelles mengen sang.\nNomés per fer-vos una idea de la dificultat que és per a les nostres orelles humanes distingir el so d’una espècie d’insecte d’una altra, en presentem alguns exemples. Els fitxers van ser creats per Yanping Chen, un candidat de doctorat al departament d’informàtica de la UC Riverside que treballava en el sensor.\nPer descomptat, el grup ha de fer moltes més investigacions, incloent proves de camp extenses per assegurar-se que el seu sensor funciona en un entorn pràctic. Però si el sensor funciona al camp, pot ser una ajuda enorme per als entomòlegs, els agricultors i els assistents sanitaris, ja que podrien veure on es troben les espècies a temps real, en lloc de confiar en el lent procés de comprovar una trampa enganxosa un cop a la setmana. i intentant esbrinar quins insectes han estat on. Els agricultors, per exemple, podrien saber si les plagues alades s’infiltren en un racó d’un hort i apliquen un pesticida dirigit allà, en lloc de cobrir tot el camp; Els treballadors sanitaris podrien fer un seguiment similar als insectes vectorials i localitzar els esforços per eliminar-los per ajudar a prevenir brots de malalties.\nGary Hevel, un entomòleg i col·laborador d’investigació de la Smithsonian Institution que no formava part del projecte UC Riverside, afirma que el dispositiu podria ajudar a estalviar temps per al seu treball, que generalment implica mirar exemplars i identificar-los en funció de les seves estructures físiques. . Aquests dies estan passant moltes coses amb els ordinadors. Està molt fascinat de veure aquest desenvolupament Què cosa està passant així i que per a nosaltres serà beneficiós en el futur.\nL’equip de la UC Riverside està recopilant dades de proves de camp al Brasil i Hawaii, que ajudaran a millorar el sensor i l’algoritme. Finalment, Keogh espera que els arxius d’àudio per a un ampli ventall d’insectes estiguin disponibles en línia perquè les persones puguin descarregar els senyals adequats per a les plagues de la seva part del món.\nBodyByDarwincom : Identificació d'insectes per la música de les seves ales © 2019. All Rights Reserved.